ຜູ້ບັນຊາການທະຫານສະຫະລັດຄົນນຶ່ງເຕືອນວ່າ “ອິດທິພົນທີ່ເປັນອັນຕະລາຍ” ຂອງປາກິສຖານ ຣັດເຊຍ ແລະອີຣ່ານ ທີ່ມີກຸ່ມກໍ່ກະບົດ ທາລິບານ ແລະຄວາມເປັນຫ່ວງ ກ່ຽວກັບສະຖຽນລະພາບທາງດ້ານການເມືອງໃນອະນາຄົດຂອງລັດຖະບານອັຟການິສຖານ ເປັນໄພຂົ່ມຂູ່ຕໍ່ຄວາມພະ ຍາຍາມສາກົນທີ່ແນໃສ່ເພື່ອສ້າງຄວາມ ທຸ່ນທ່ຽງຂອງປະເທດທີ່ປະ ສົບກັບໄພສົງຄາມດັ່ງກ່າວ.
ນາຍພົນ John Nicholson ຜູ້ບັນຊາການ ກຳລັງໃຫ້ການສະໜັບສະໜູນອັຟການິສຖານ ຂອງອົງການເນໂຕ້ ກ່າວວ່າ “ພວກເຮົາມີຄວາມເປັນຫ່ວງກ່ຽວກັບພວກກະບົດ ຫລືພວກກໍ່ການຮ້າຍ ທີ່ໄດ້ຮັບການສະໜັບສະໜູນຈາກພາຍນອກ ຢູ່ໃນອັຟການິສຖານ ໂດຍສະເພາະບ່ອນທີ່ເຂົາເຈົ້າໄດ້ຮັບບ່ອນຫລົບລີ້ ຫລືການສະໜັບສະໜູນຈາກລັດຖະບານພາຍນອກ.”
ທ່ານໄດ້ກ່າວຕໍ່ບັນດານັກຂ່າວທີ່ທຳນຽບຫ້າແຈໃນວັນສຸກວານນີ້ວ່າ ຕາໜ່າງກໍ່ການຮ້າຍ Haqqanis ທີ່ທຳການສູ້ລົບຄຽງບ່າຄຽງໄຫລ່ກັບກຸ່ມທາລິບານ ຍັງເປັນໄພຂົ່ມຂູ່ທີ່ຮ້າຍແຮງທີ່ສຸດ ຕໍ່ຊາວອາເມຣິກັນ ກຳລັງປະສົມ ແລະຄູ່ຮ່ວມ ງານອັຟການິສຖານ ຈາກບ່ອນ ຫຼົບລີ້ ໃນປະເທດປາກິສຖານທີ່ເປັນເພື່ອນບ້ານ.
ນາຍພົນ Nicholson ກ່າວວ່າ “ແລະພວກ Haqqanis ຍັງຈັບສັນຊາດອາເມ ຣິກັນຫ້າຄົນເປັນໂຕປະກັນປັດຈຸບັນນີ້. ຂ້າພະເຈົ້າຄິດວ່າ ນີ້ເປັນຄວາມຊົງຈຳທີ່ລະນຶກເຖິງ ໃນຂະນະທີ່ພວກເຮົາຄິດກ່ຽວກັບຕາໜ່າງ Haqqanis. ແລະເຂົາເຈົ້າຍັງສືບຕໍ່ພາໃຫ້ເຮົາມີຄວາມເປັນຫ່ວງທີ່ສຸດ ແລະເຂົາເຈົ້າໄດ້ຮັບບ່ອນຫລົບ ລີ້ຢູ່ໃນປາກິສຖານ.”
ບັນດາເຈົ້າໜ້າທີ່ປາກິສຖານ ເຖິງຢ່າງໃດກໍດີ ຢືນຢັດວ່າ ກຳລັງຮັກສາຄວາມປອດໄພຂອງເຂົາເຈົ້າໄດ້ທັບມ້າງການແລະທຳລາຍພື້ນຖານໂຄງລ່າງຂອງພວກກະບົດທາລິບານ ແລະບັນດາພັນທະມິດຂອງພວກເຂົາ ທີ່ໃຊ້ການໂຈມຕີຂ້າມ ຊາຍແດນ ແລະກຳລັງຂະຫຍາຍການປະຕິບັດງານເພື່ອຮັກສາຊາຍແດນອັຟການິສຖານທີ່ຍາວຢຽດນັ້ນ.
ອ່ານຂ່າວນີ້ເພີ້ມເປັນພາສາອັງກິດ